ไอพีโอสะดุดหุ้นขาลง
ไอพีโอแตะเบรกขายหุ้น วิกฤตยุโรปทุบตลาดดิ่ง ที่ปรึกษาฯ รอดูผลเลือกตั้งกรีซก่อนตัดสินใจ เซ็งราคาขายต่ำลงตามภาวะตลาด
22 พ.ค. 2555

ไอพีโอแตะเบรกขายหุ้น วิกฤตยุโรปทุบตลาดดิ่ง ที่ปรึกษาฯ รอดูผลเลือกตั้งกรีซก่อนตัดสินใจ เซ็งราคาขายต่ำลงตามภาวะตลาด 
บริษัท เอเชีย เอวิเอชั่น (AAV) ผู้ถือหุ้นใหญ่ สายการบินไทยแอร์เอเชีย ซึ่งเป็นหุ้นที่มีขนาดใหญ่ที่สุดในปีนี้ ยังคงเดินหน้าที่จะเสนอขายหุ้นให้ประชาชนครั้งแรก (ไอพีโอ) จำนวน 750 ล้านหุ้น โดยนัดเซ็นสัญญาแต่งตั้งอันเดอร์ไรท์หุ้นในวันที่ 22 พ.ค.นี้ และในวันเดียวกันนี้จะกำหนดราคาหุ้นซึ่งต้องจับตาดูว่าภาวะตลาดหุ้นตกต่ำขนาดนี้ จะสามารถขายหุ้นได้ในราคาเท่าไร และพร้อมจะเปิดขายในวันที่ 23-25 พ.ค.นี้ 




นายชูพงศ์ ธนเศรษฐกร กรรมการผู้จัดการ สายงานธุรกิจวาณิชธนกิจ บริษัทหลักทรัพย์ (บล.) คันทรี่ กรุ๊ป ในฐานะที่ปรึกษาทางการเงิน บริษัท เอื้อวิทยา (UWC) เปิดเผยว่า บริษัทจะรอดูความชัดเจนผลการเลือกตั้งของกรีซในวันที่ 17 มิ.ย.นี้ ก่อนว่ามีทิศทางเป็นอย่างไร ก่อนพิจารณาเสนอขายหุ้นไอพีโอ UWC 
หากสถานการณ์ในยุโรปดีขึ้น บริษัทจะเดินหน้าขายหุ้น UWC ตามกำหนดเดิมช่วงกลางเดือนหน้าและนำหุ้นเข้าซื้อขายในตลาดหลักทรัพย์เอ็ม เอ ไอ ช่วงต้นเดือน ก.ค.นี้ แต่หากสถานการณ์เลวร้ายลงอย่างมีนัยสำคัญบริษัทก็จะพิจารณาความเหมาะสมอีกครั้ง 
อย่างไรก็ตาม มองว่าภาพรวมตลาดหุ้นไม่ค่อยดีนัก ทำให้ที่ปรึกษาฯ ใช้ความระมัดระวังมากขึ้น โดยอาจต้องมีส่วนลดมากกว่าปกติ
“เรายังมีเวลาดูสถานการณ์อีก 2 สัปดาห์ หวังว่ายุโรปจะดีขึ้น แต่ถ้าไม่ดีก็คงต้องมาพิจารณากัน ส่วนราคาเสนอขายที่ตั้งไว้ 1.80 บาทต่อหุ้น คงไม่ปรับลดลงตามภาวะตลาดอีกแล้ว เพราะราคานี้มีส่วนลดสูงถึง 30% ถือว่ามีความเหมาะสมแล้ว” นายชูพงศ์ กล่าว
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส ในฐานะที่ปรึกษาทางการเงิน บริษัท ฮอทพอท (HOTPOT) กล่าวว่า บริษัทอยู่ระหว่างรอดูผลประกอบการไตรมาส 2 ปี 2555 ของ HOTPOT หากผลออกมาเป็นไปตามที่คาดการณ์ไว้บริษัทจะเสนอขายหุ้นในเดือน ก.ย.นี้ 
ดัชนีหุ้นที่ปรับตัวลดลงแรงจนอาจส่งผลต่อตลาดไอพีโอนั้นยังไม่กังวล เพราะมีเวลารอดูสถานการณ์อีก 2-3 เดือน แต่หากดัชนียังไม่ฟื้นตัวก็อาจส่งผลกระทบสะท้อนไปที่ราคาเสนอขายหุ้นได้
บริษัทที่จะเสนอขายหุ้นในช่วงเดือนนี้หรือเดือนหน้า อาจต้องชะลอดูสถานการณ์ยุโรปก่อน และอาจต้องให้ส่วนลดราคาหุ้นมากขึ้น เพื่อเพิ่มความสนใจ แต่ก็ขึ้นอยู่กับบริษัทด้วยว่าต้องการใช้เงินเร่งด่วนหรือไม่และยอมรับราคาไอพีโอที่จะต้องลดลงได้แค่ไหน
นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส กล่าวว่า ตลาดไอพีโอยังไม่ได้รับผลกระทบจากการที่ดัชนีหุ้นลดลงแรงต่อเนื่องกว่า 100 จุด เนื่องจากนักลงทุนยังเชื่อมั่นพื้นฐานเศรษฐกิจไทย แต่ปรึกษาต้องใช้ความระมัดระวังในการกำหนดจังหวะเวลาและราคาเสนอขายหุ้นมากขึ้น เพื่อให้สอดคล้องกับภาวะตลาดที่เป็นขาลง
“หากนักลงทุนขาดความเชื่อมั่น เราจะต้องให้ข้อมูลหุ้นมากขึ้น ให้เห็นถึงจุดแข็งและความสามารถในการเติบโต ส่วนการกำหนดราคาขายปกติให้ส่วนลดอยู่แล้วประมาณ 1030% แต่ในภาวะตลาดขาลงอาจให้ส่วนลดมากกว่าปกติเล็กน้อย เพื่อจูงใจนักลงทุนมากขึ้น” นายสมภพ กล่าว